На основу члана 32.став 1. тачка 6. Закона о локалној самоуправи („Службени гласник РС“ бр. 129/07, 83/14-др.закон, 101/16-др.закон и 47/18), члана 40.став 1. тачка 7. Статута општине Инђија („Службени лист општине Инђија“ бр. 5/19) а у циљу реализације мера и активности предвиђених Локалним антикорупцијским планом општине Инђија за период 2017 године -2020 године („Службени лист општине Инђија“ бр 30/17 ),

Скупштина општине Инђија, на седници одржаној 22. јула 2019. године , донела је

**О Д Л У К У**

**О ПРИЈАВЉИВАЊУ И УПРАВЉАЊУ ПРИВАТНИМ ИНТЕРЕСИМА ЈАВНИХ**

**ФУНКЦИОНЕРА У ПОСТУПКУ ДОНОШЕЊА ОПШТИХ АКАТА**

**Члан 1.**

Овом Одлуком ближе се уређује поступак пријављивања и управљања приватним интересима јавних функционера Општине Инђија у поступку утврђивања предлога одлука и других општих аката, из надлежности Општине.

 **Члан 2.**

Јавни функционер у смислу ове одлуке јесте Председник општине, члан Општинског већа и одборник Скупштине општине (у даљем тексту: јавни функционер).

Приватни интерес јавног функционера, у смислу ове одлуке, јесте било каква корист или погодност за јавног функционера или са њим повезаног лица у вези са предметом одлуке или другог општег акта, у чијем предлагању, односно доношењу учествује.

На одређивање круга повезаних лица, у смислу одредаба ове Одлуке, примењује се пропис којим се регулише сукоб интереса јавног функционера , или са њим повезаног лица.

**Члан 3.**

Јавни функционер је дужан да пријави приватни интерес у вези са одлуком или другим општим актом, у чијем предлагању или доношењу учествује , Савету за праћење примене етичког кодекса.

 Сматраће се да не постоји приватни интерес јавног функционера, уколико се корист или погодност предвиђена одлуком или другим општим актом, односи на све грађане на територији Општине.

**Члан 4.**

 У колико је јавни функционер, о току израде и садржини нацрта одлуке или другог општег акта имао информацију и пре доставе материјала за седницу органа чији је члан, у том случају је дужан да пријаву из члана 3. став 1. ове Одлуке изврши одмах по сазнању, а најкасније у року од пет дана од дана сазнања.

 У колико јавни функционер није имао информацију из става 1. овог члана, исти је дужан да пријаву из члана 3. страв 1. ове Одлуке, изврши одмах након доставе материјала за седницу чији је члан, а најкасније до почетка рада седнице органа чији је члан.

 Јавни функционер је дужан да о постојању приватног интереса из члана 2.став 2. и пријави из члана 3.став 1. ове Одлуке, информише орган чији је члан и то одмах по отварању релевантне тачке дневног реда, а потом да информише и јавност путем средстава јавног информисања, или на други примерен начин.

**Члан 5.**

 Након извршене пријаве, јавни функционер је дужан да се уздржи од било каквих активности у вези утврђивања предлога или доношења одлуке или другог општег акта.

**Члан 6.**

Савет за праћење примене етичког кодекса заузима став по свакој пријави из члана 3. ове Одлуке и даје савете и смернице у вези даљег поступања јавног функционера, сагласно пропису којим се регулише сукоб интереса јавног функционера или са њим повезаног лица.

Савет за праћење примене етичког кодекса, осим задатка из става 1. овог члана, води евиденцију свих пријава из члана 3. ове Одлуке , која садржи податаке: о лицу које је пријавило приватни интерес, о датуму и предмету пријаве, информацију са свим релевантним подацима о обавештењу органа и јавности и ставу који је Савет заузео.

Евиденција из става 2.овог члана, објављује се на интернет презентацији Оштине Инђија.

**Члан 7.**

 Савет за праћење примене етичког кодекса извештава Скупштину општине о пријављивању приватних интереса јавних функционера у поступку доношења општих аката.

Извештај из става 1. овог члана , подноси се Скупштини општине најкасније до 31. марта текуће године, за претходну годину.

Извештај садржи, осим података из члана 6. ове Одлуке и податке о праћењу извршавања обавезе пријављеног приватног интереса.

Извештај се, објављује се на интернет презентацији Оштине Инђија.

**Члан 8.**

Ова Одлука ступа на снагу осмог дана од дана објављивања у „Службеном листу Општине Инђија“.

 **СКУПШТИНА ОПШТИНЕ ИНЂИЈА**

**Број:02-128/2019-I**  **Председник**

**Дана:22. јула 2019.године**

**Инђија Милан Предојевић**

 Образложење

Правни основ за доношење Одлуке о пријављивању и управљању приватним интересима јавних функционера у поступку доношења општих аката, садражан је у члану 32.став 1. тачка 6. Закона о локалној самоуправи („Службени гласник РС“ бр. 129/07, 83/14-др.закон, 101/16-др.закон и 47/18), члану 40.став 1. тачка 7. Статута општине Инђија („Службени лист општине Инђија“ бр. 5/19).

Наиме,на локалном нивоу власти присутан је велики број функционера у смислу одредаба Закона о Агенцији за борбу против корупције (службени гласник РС“ бр.97/08, 53/10, 66/11-одлука УС,67/13-одлука УС, 112/13-аутентично тумачење и 8/15-одлука УС). Јавни функционери имају значајан утицај на процес доношења одлука, односно у могућности су да одлучују о јавном интереса и да доношењем одлука , подреде јавни интерес приватним, што је једна од општих дефиниција сукоба интереса.

Управо с тих разлога , предлаже се доношење ове Одлуке, у циљу отклањања ризика од корупције, односно сукоба интерса, обзиром да је јавни функционер дужан да пријави приватни интерес у вези са одлуком или другим општим актом у чијем доношењу учествује.Предложена Одлука представља реализацију мера и активности предвиђених Локалним антикорупцијским планом општине Инђија за период 2017-2020 године („Службени лист општине Инђија“ бр.30/17).Одлуком се ближе уређује поступак пријављивања и управљања приватним интересима јавних функционера Општине Инђија у поступку утврђивања предлога одлука и других општих аката из надлежности Општине, вођење евиденције о пријавама приватних интереса јавних функционера као и надлежност Савета за праћење примене етичког кодекса.

С обзиром на изнето, предлаже се Скупштини општине да Одлуку о пријављивању и управљању приватним интересима јавних функционера у поступку доношења општих аката, усвоји у тексту како је дат у материлау.

 Одељење за правне и скупштинске послове